Nepoznati počinitelji razbili su u središtu Novoga Sada šest izloga u kojima su se nalazile umjetničke fotografije s izložbe "Vukovar - ubijanje jednog grada", objavila je u utorak agencija Beta.

Na razbijenim izlozima u jednom pasažu u glavnoj pješačkoj zoni napisano je: "A ubijanje Srba, stoko".

Izložbu "Vukovar - ubijanje jednog grada" organizirali su u povodu 25. obljetnice ratnog razaranja Vukovara „Art klinika“ iz Novog Sada i Žene u crnom iz Beograda. Autor fotografija je Srđan Veljović, navodi Beta.

"Izložba koja će trajati mjesec dana, iznosi na vidjelo ono što većina ljudi u ovoj zemlji nije željela niti želi znati - zločine u Vukovaru. Izložba je i čin suosjećanja, solidarnosti i odgovornosti prema žrtvama zločina u Vukovaru", piše u opisu izložbe.

Autor Srđan Veljović rekao je na otvaranju izložbe da mu je namjera da kroz fotografije opomene na uništavanje Vukovara, kako se budućim generacijama više nikada ne bi dogodile takve strahote, prenosi Beta.

Nikola Džafo iz „Art klinike“ naveo je da nije slučajno što je izložba postavljena baš u Novom Sadu, jer je to prigoda da se taj grad prisjeti uloge koju je tadašnji Novosadski korpus bivše Jugoslavenske narodne armije imao u uništavanju Vukovara.

Vukovar je velika mrlja na savjesti građana Vojvodine, rekla je agenciji Staša Zajović iz organizacije Žene u crnom, ali je i dodala da je Vojvodina u to vrijeme, prije 25 godina, bila sjedište antiratnog i građanskog otpora režimu Slobodana Miloševića. (Hina)